**Кыргыз Республикасынын Министрлер Кабинетинин**

**“Көп учурда сатып алынуучу товарлардын, жумуштун жана кызмат көрсөтүүлөрдүн бирдиктүү техникалык жана сапаттык мүнөздөмөлөрүн белгилөө үчүн жооптуу ыйгарым укуктуу мамлекеттик органдарды жана борбордук органдарды, ошондой эле жабдып берүүчүлөргө (подрядчыларга) квалификациялык талаптарды белгилөө тууралуу” токтом долбооруна**

**негиздеме-маалымкат**

1. **Долбоордун максаты жана милдети**

Кыргыз Республикасынын Министрлер Кабинетинин ушул токтом долбоору (мындан ары - токтом долбоору), Кыргыз Республикасынын 2020-жылдын 18-декабрындагы № 8 “Кыргыз Республикасынын “Мамлекеттик сатып алуулар жөнүндө” Мыйзамына өзгөртүүлөрдү киргизүү жөнүндө” Мыйзамынын (мындан ары–Мыйзам) 42 - беренесин аткаруу максатында даярдалды.

1. **Баяндоочу бөлүк**

Токтом долбоору Кыргыз Республикасынын Экономика жана финансы министрлигинин (мындан ары - КР ЭФМ) демилгеси менен, Кыргыз Республикасынын 2020-жылдын 18-декабрындагы №8 “Кыргыз Республикасынын “Мамлекеттик сатып алуулар жөнүндө” Мыйзамына өзгөртүүлөрдү киргизүү жөнүндө” Мыйзамынын талаптарын аткаруу максатында иштелип чыкты, анда көп сатып алынуучу товарлардын, жумуштардын жана кызмат көрсөтүүлөрдүн коопсуздугун жана функционалдык пайдаланылуусун камсыз кылуучу алардын техникалык жана сапаттык мүнөздөмөлөрү, ошондой эле берүүчүлөргө (подрядчыларга) карата квалификациялык талаптар Кыргыз Республикасынын Өкмөтүнүн чечими менен аныкталган тиешелүү ыйгарым укуктуу мамлекеттик органдардын же борбордук органдардын чечими менен белгиленет.

Сатып алуулардын ар кандай жол-жоболорун өткөрүүдө маанилүү учурлардын бири болуп, конкурстун катышуучусуна квалификациялык талаптарды өзүнө камтыган сатып алуу жөнүндө конкурстук документацияны иштеп чыгуу жана түзүү, ошондой эле сатып алынуучу товарларга, жумушка жана кызмат көрсөтүүлөргө техникалык жана сапаттык мүнөздөмөлөрдү түзүү болуп эсептелет. Буга байланыштуу, көп учурда берүүчүлөрдө конкурстун катышуучуларынан даттанууларга, айрым учурда соттук териштирүүлөргө алып келүүчү конкурстук документацияларда белгиленген талаптардын негиздүүлүгү боюнча талаш-тартыш учурлар жана маселелер келип чыгат.

Буга ылайык, конкурстун катышуучуларына талаптарды түзүүдө сатып алуучу уюм белгиленген талаптарга көңүл буруусу зарыл, алар негиздүү жана ченемдүү болууга тийиш.

Бирок, катышуучуларга карата болгон жана белгиленген талаптар менен колдонуу алгылыктуу жана ыңгайлуу болот. Мисалы, сатып алуучу уюм өзүнүн тийиштүү чечими менен көп учурда сатып алынуучу товарларга, жумушка жана кызмат көрсөтүүлөргө бирдиктүү талаптарды беките алат жана конкурстук документацияларда ошол бирдиктүү талаптардан тандап же бардыгын чагылдыра алат. Бул учурда бардык катышуучулар сатып алуучу уюм белгилеген бирдиктүү талаптарга жооп бериши зарыл.

Буга байланыштуу, токтом долбоору менен конкурстун катышуучуларына бирдиктүү квалификациялык талаптарды белгилөөгө ыйгарым укуктуу мамлекеттик органдарды, ошондой эле төмөнкү тизме боюнча тийиштүү чөйрөдө көп учурда сатып алынуучу товарларга, жумушка жана кызмат көрсөтүүлөргө техникалык жана сапаттык мүнөздөмөлөрдү аныктоо сунушталат:

1. Билим берүү жана илим министрлиги – окуучуларды тамак менен камсыздоо боюнча кызмат көрсөтүүлөрдү сатып алуу;

2. Кыргыз Республикасынын Санариптик өнүктүрүү министрлиги –персоналдык компьютерлерди жана көп функционалдуу жабдууларды сатып алуу (багытталышына карай);

3. Кыргыз Республикасынын Транспорт жана коммуникациялар министрлиги – автомобилдик жолдорду куруу (түрү жана багытталышы боюнча), ошондой эле жол битумун;

4. Кыргыз Республикасынын Экономика жана финансы министрлиги - кеңсе кагаздарын сатып алуу;

5. Кыргыз Республикасынын Саламаттык сактоо жана социалдык өнүктүрүү министрлиги – дары-дармек жана медициналык буюмдар;

6. Кыргыз Республикасынын Энергетика жана өнөр жай министрлиги –көмүр (бардык маркадагы);

7. Кыргыз Республикасынын Министрлер Кабинетине караштуу Архитектура, курулуш жана турак жай-коммуналдык чарба мамлекеттик агенттиги – орто билим берүүчү мектептерди куруу (окуучу орундардын саны боюнча).

Мектептерди куруу долбоорлору үчүн бирдиктүү техникалык жана сапаттык мүнөздөмөлөр, бардык жалпы билим берүүчү мекемелер сыртынан да ичинен да бирдей болушу керектигин белгилейт. Бирок практика көрсөткөндөй, бул талаптар сакталбай келет жана мектептер типтүү долбоорлордон четтеп курулууда. Муну менен катар, курулуп жаткан долбоорлордун наркы да бирдей болушу керек, бул дагы сакталган жери жок.

Калктын жашоосунун жана ишкердиктин сапаты автомобилдик жолдордун жана алардын өнүгүшүнө түздөн-түз көз каранды. Бул тармакта негизги көйгөй болуп дагы деле каржылоо жагы калууда, анткени анын көлөмү муктаждыктын 50-55%ынан ашпайт. Жол тармагынын мындан ары туруктуу иштеши көбүнчө каржылоонун көлөмүнөн гана эмес, жолдорду курууга натыйжалуу өткөрүлгөн конкурска да көз каранды болот. Анткени, сатып алуучу уюм сатып алуунун усулун гана туура тандабастан, жабдып берүүчү иш процессте пайдалана турган материалдарды жана жумушту сабаттуу түрдө баяндап бериши керек. Мындай учурда, эгерде жол тармагы чөйрөсүндө ыйгарым укуктуу мамлекеттик орган бирдиктүү техникалык жана сапаттык мүнөздөмөлөрдү белгилеп берсе, подрядчыга өзүнүн мүмкүнчүлүктөрүн аныктоо жеңил болот.

Балдардын ден соолугун сактоо жана бекемдөө боюнча актуалдуу көйгөйлөрдүн бири болуп, аларды толук кандуу тамактандыруу эсептелет. Кыргыз Республикасынын Өкмөтүнүн 2006-жылдын 18-сентябрындагы № 673 токтому менен бекитилген “Кыргыз Республикасынын мамлекеттик жана муниципалдык жалпы билим берүүчү мектептеринде окуучулардын тамак-ашын уюштуруу жөнүндө” жобо, 1-4-класстардын окуучуларынын бир күнгө 7 сом эсебинде жылына 180 күн тамак-ашын уюштурууну белгилейт. Тамак-аш ар бир окуучуга бир стакан сүт жана бир булочка түрүндө эртең мененки тамак берүү аркылуу ишке ашырылат. Буга байланыштуу, тамак-аш сатып алууга конкурс өткөрүүдө мектептерге ыңгайлуулук түзүү үчүн, жабдып берүүчүлөр үчүн сатып алуунун предмети үчүн талаптарды белгилөө зарыл.

Жашоо үчүн зарыл болгон жана маанилүү дары-дармектердин тизмегине киргизилген дары-дармектерди сатып алууда, бирдиктүү талаптар жайылтылбашы керек.

Сатып алуучу уюм тарабынан берүүчүлөр үчүн белгиленген бирдиктүү техникалык жана сапаттык талаптар тууралуу маалымат конкурстук документацияларда көрсөтүлөт. Ошондой эле, берүүчүлөргө коюлган бирдиктүү талаптар сатып алуунун бардык катышуучуларына бирдей коюлушу керек.

**3. Мүмкүн болгон социалдык, экономикалык, укуктук, укук крогоо, гендердик, экологиялык, коррупциялык кесепеттердин болжолу**

Бул токтом долбоорун кабыл алуу социалдык, экономикалык, укуктук, укук коргоо, гендердик, экологиялык, коррупциялык терс кесепеттерге алып келбейт.

**4. Долбоордун мыйзамдарга шайкеш келүүсүн талдоо**

Сунушталган долбоор колдонуудагы мыйзамдардын, ошондой эле Кыргыз Республикасы катышуучу болуп саналган эл аралык келишимдерде белгиленген тартипте күчүнө кирген ченемдерге каршы келбейт.

**5. Коомдук талкуунун натыйжалары жөнүндө маалымат**

Бул токтом долбоору коомдук талкуу жүргүзүү үчүн Кыргыз Республикасынын ченемдик укуктук актыларынын долбоорлорун коомдук талкуулоонун бирдиктүү порталына жана Кыргыз Республикасынын Министрлер Кабинетинин расмий сайтына жайгаштырылат.

**6. Каржылоо зарылдыгы жөнүндө маалымат**

Токтом долбоорун ишке ашыруу республикалык бюджеттен кандайдыр бир кошумча сарптоолорго алып келбейт.

**7. Жөнгө салуу таасирин талдоо тууралуу маалымат**

Сунушталган долбоор жөнгө салуу таасирин талдоону талап кылбайт, анткени ишкердик ишти жөнгө салууга багытталган эмес.

Жогоруда баяндалгандардын негизинде, Кыргыз Республикасынын Экономика жана финансы министрлиги ушул токтом долбоорду кароого киргизет.

**Кыргыз Республикасынын**

**Министрлер Кабинетинин**

**төрагасынын орун басары-**

**экономика жана финансы**

**министри А.У.Жапаров**